
Определение №533/21.11.2023 по ч. нак. д. №1031/2023 на ВКС, НК, III н.о., докладвано от съдия Даниел Луков
 


	
	О П Р Е Д Е Л Е Н И Е	
		
	№ 533	
		
	София, 21 ноември 2023 г.	
		
	ВЪРХОВНИЯТ КАСАЦИОНЕН СЪД на Република България, трето наказателно отделение, в закрито съдебно заседание на двадесет и първи ноември две хиляди двадесет и трета година, в състав:	
		
	 ПРЕДСЕДАТЕЛ: Красимира Медарова	
		
	 ЧЛЕНОВЕ: Даниел Луков	
		
	 Бонка Янкова	
		
	при секретаря	
		
	при становището на прокурора от ВКП Ивайло Симов	
		
	като изслуша докладваното от съдия Даниел Луков ч. н.д. № 1031/2023г., за да се произнесе, взе предвид следното:	
		
	Производството пред ВКС е образувано по реда на чл. 43, т. 3 от НПК за промяна на местната подсъдност на нохд № 219/2023г. по описа на Районен съд – Попово.	
		
	В писмено становище прокурорът от Върховна касационна прокуратура изтъква, че с оглед направените отводи на съдиите от РС– Попово, са налице предпоставките на чл. 43, т. 3 от НПК за определяне от ВКС на друг, еднакъв по степен съд, който да разгледа делото.	
		
	Върховният касационен съд, трето наказателно отделение, след като обсъди материалите по делото, намира, че са налице предпоставките на чл. 43, т. 3 от НПК за промяна на местната подсъдност. 	
		
	Производството по нохд № 219/2023г. по описа на РС – Попово е било образувано по обвинителен акт на РП – Търговище срещу подс. К. К. за извършено престъпление по чл. 129 от НК и подс. В. В. за извършено престъпление по чл. 131 от НК. Пострадал от двете престъпления се явява лицето Г. С., син на началника на сектор „ Р.“ в РПУ - Попово.	
		
	Видно от материалите по делото, всички съдии от състава на РС – Попово са се отвели от разглеждане на делото на основание чл. 29, ал. 2 от НПК с цел избягване на съмнения в обективността и безпристрастността им. Основно аргументите в постановените съдебни актове се отнасят до това, че подсъдимият е син на началника на сектор „ Р.“ в РПУ - Попово, както и че последният е бил разпитван като свидетел по делото.	
		
	С определение № 53 от 07.11.2023г. е прекратено съдебното производство по нохд № 219/2023г. на РС – Попово по съображения, че поради отвод на всички действащи съдии е налице невъзможност този съд да образува състав, който да разгледа делото, и е изпратено същото по компетентност на ВКС. Посочено е също така, че с Решение № 182/27.10.2023г. по внохд № 278/2023г. по описа на ОС - Търговище, е била отменена Присъда № 17/22.06.2023г. по нохд № 209/2022г по описа на РС – Попово и делото е върнато за разглеждане от друг състав на съда, от стадия на съдебното заседание. След връщане на делото е образувано настоящото нохд № 219/2023г. по описа на РС - Попово, като от разпределението на делата е бил изключен съдия Х. П., който е бил съдия - докладчик по нохд № 209/2022г. по описа на РС - Попово.	
		
	При така изложеното се установява, че компетентният да разгледа делото по правилата за местната подсъдност първоинстанционен съд не може да образува състав, поради което и са налице условията по чл. 43, т. 3 от НПК за разглеждане на делото от друг, еднакъв по степен съд. Съобразявайки необходимостта от осигуряването на обективен и безпристрастен съд, който да разгледа делото, ВКС в настоящия си състав намира, че делото следва да бъде възложено на друг районен съд от съдебния район на Окръжен съд – Търговище. С оглед и на разстоянията между населените места, наличната инфраструктура и не на последно място и транспортните връзки, то делото следва да се изпрати за разглеждане и решаване на РС – Омуртаг. 	
		
	По изложените съображения и на основание чл. 43, т. 3 от НПК, Върховният касационен съд, трето наказателно отделение	
		
	О П Р Е Д Е Л И :	
		
	ИЗПРАЩА нохд № 219/2023г. по описа на РС – Попово за разглеждане и решаване на РС – Омуртаг.	
		
	Копие от определението да се изпрати на РС – Попово за сведение. 	
		
	Определението е окончателно.	
		
	ПРЕДСЕДАТЕЛ:	
		
	ЧЛЕНОВЕ:	

